L. Miklós, minister životného prostredia SR: (2001-12-17):
Navrhovaný zákon vychádza zo smerníc Európskej únie v znení ich neskorších novelizácií o narábaní s geneticky modifikovanými mikroorganizmami pri ich kontrolovanom používaní a nových smerníc týkajúcich sa zámerného uvoľňovania geneticky modifikovaných organizmov do voľného životného prostredia. Navrhovaný zákon upravuje právo a povinnosti právnických a fyzických osôb pri používaní genetických technológií a modifikovaných organizmov, pôsobnosť orgánov štátnej správy a konanie pri posudzovaní ohlásení a pri rozhodovaní o súhlasoch. Ústredným orgánom štátnej správy vo veciach týkajúcich sa používania genetických technológií a modifikovaných organizmov je Ministerstvo životného prostredia Slovenskej republiky. Uvedená problematika sa však dotýka aj iných rezortov, najmä ministerstva pôdohospodárstva, ministerstva zdravotníctva aj ďalších. Aby sa dosiahla zhoda, nariadením vlády sa vytvorí komisia pre biologickú bezpečnosť, ktorá bude zriadená za účasti dotknutých rezortov a bude pripravovať odborné podklady pre rozhodnutia o vydávaní jednotlivých súhlasov. Realizácia navrhovanej právnej úpravy bude po prijatí zákona a jeho vykonávacích predpisov spojená s nárokmi na štátny rozpočet. Požiadavka počtu zamestnancov a finančných prostriedkov je premietnutá do budúcoročného rozpočtu, ktorý Národná rada Slovenskej republiky odsúhlasila. Prijatie tohto zákona bolo stanovené ako strednodobá priorita v Národnom programe na prijatie acquis communautaire v Slovenskej republike. Vážené panie poslankyne, vážení páni poslanci, prosím preto, aby ste súhlasili s posunutím tohto návrhu zákona do druhého čítania. Ďakujem pekne. M. Andel, podpredseda NR SR: Pán minister, ďakujem vám za uvedenie vládneho návrhu zákona. Teraz dávam slovo spoločnému spravodajcovi, ktorého určil navrhnutý gestorský výbor, Výbor Národnej rady Slovenskej republiky pre životné prostredie a ochranu prírody, pánovi poslancovi Ladislavovi Ambróšovi. Pán kolega, nech sa páči, máte slovo. L. Ambróš, poslanec: Ďakujem pekne. Vážený pán predsedajúci, vážený pán minister, vážené panie poslankyne, vážení páni poslanci, dovoľte mi, aby som podľa § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky vystúpil v prvom čítaní o vládnom návrhu zákona o používaní genetických technológií a geneticky modifikovaných organizmov (tlač 1245) ako spravodajca určený Výborom Národnej rady Slovenskej republiky pre životné prostredie a ochranu prírody. Pokiaľ sa týka môjho stanoviska k návrhu tohto zákona v prvom čítaní, konštatujem, že predmetný návrh spĺňa z formálnoprávnej stránky všetky náležitosti uvedené v § 67 a § 68 zákona Národnej rady Slovenskej republiky o rokovacom poriadku Národnej rady Slovenskej republiky, ako aj náležitosti určené v legislatívnych pravidlách. Z hľadiska vecného zastávam stanovisko, že predložený návrh zákona je vzhľadom na dôvody, pre ktoré sa predkladá, aktuálny a potrebný. S ohľadom na oprávnenia, ktoré pre mňa ako spravodajcu výboru vyplývajú, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí predmetný návrh zákona prerokovať v druhom čítaní. Súčasne odporúčam v zmysle § 74 ods. 1 zákona Národnej rady Slovenskej republiky a v súlade s rozhodnutím predsedu Národnej rady Slovenskej republiky č. 1365 z 8. novembra 2001 prideliť návrh zákona v druhom čítaní na prerokovanie: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre pôdohospodárstvo, Výboru Národnej rady Slovenskej republiky pre zdravotníctvo a Výboru Národnej rady Slovenskej republiky pre životné prostredie a ochranu prírody. Za gestorský výbor navrhujem v súlade s citovaným návrhom predsedu Národnej rady Slovenskej republiky Výbor Národnej rady Slovenskej republiky pre životné prostredie a ochranu prírody. Predseda Národnej rady navrhuje, aby výbory, ktorým bol zákon pridelený ho prerokovali v lehote do 22. januára 2002 a gestorský výbor v lehote do 24. januára 2002. Pán predseda, ďakujem, skončil som a odporúčam otvoriť rozpravu k tomuto návrhu zákona. M. Andel, podpredseda NR SR: Ďakujem. Dámy a páni otváram všeobecnú rozpravu o tomto bode rokovania. Keďže som nedostal písomne žiadnu prihlášku, pýtam sa, či sa niekto hlási ústne. Nie. Ak to tak nie je, končím rozpravu o tomto bode rokovania. Prerušujem rokovanie o tomto bode programu. Posledným dnešným bodom nášho rokovania bude prvé čítanie o vládnom návrhu zákona o ochrane vôd a o nakladaní s vodami a o zmene a doplnení niektorých zákonov . Vládny návrh zákona ste dostali ako tlač 1255. Návrh na pridelenie vládneho návrhu zákona na prerokovanie výborom Národnej rady Slovenskej republiky máte v rozhodnutí predsedu Národnej rady č. 1378. Z poverenia vlády Slovenskej republiky vládny návrh zákona uvedie minister životného prostredia Slovenskej republiky pán László Miklós. Prosím pána ministra, aby sa ujal slova.